Nikol Čupková - hokej

Moja najkrajšia spomienka ?

- jednoznačne hokejová rozprávka a senzačný postup ženského hokejového tímu na zimné olympijské hry 2010 do Vancouvru. Od prvého momentu sme nasávali atmosféru olympiády. Väčšina z nás o tomto len snívala a náš sen sa stal skutočnosťou. Skvelé zážitky z olympijskej dediny, ale aj mimo nej. Fanúšikovia, ktorí chodili na naše zápasy a povzbudzovali nás, boli úžasní. Nezabudnuteľný otvárací ceremoniál v centre Vancouvru v hale pre 60tisíc divákov bol veľkou slávnosťou, ale zároveň možno povedať, že olympijské hry sa začali najsmutnejšie ako mohli, pretože v deň otvorenia hier vo whistlerskom tobogane zahynul gruzínsky sánkar Nodar Kumaritašvili . Prvý zápas, krst ohňom v podobe nerovného súboja s domácou Kanadou bol neuveriteľný zážitok, a navyše v obrovskej aréne. No a samozrejme nemôžem opomenúť môj prvý gól na olympiáde do siete Švédska. Keď som strelila tento gól mala som 17 rokov, 3 mesiace a 11 dní. Ale tomuto všetkému predchádzala olympijská kvalifikácia v nemeckom Bad Tolzi, kde sa nám podaril neuveriteľný kúsok. Kvalifikáciu, do ktorej sme vstupovali ako veľký outsider, sme nakoniec vyhrali a postúpili ako najväčšie prekvapenie na olympijské hry. V čase tejto kvalifikácie som mala 16 rokov a 2 dni .

ZŠ, Školská 2, Michalovce